Page:Ludus Coventriae (1841).djvu/422

 ''Omnes resurgentes subtus terram clamavit "Ha! a! a! ha! a! a! ha! a! a!" Deinde surgentes dicat, "ha! a! a!" etc.''

Ha! a! a! cleve asundyr ȝe clowdys of clay, Asundyr ȝe breke and lete us pas: Now may oure songe be, wele away, That evyr we synnyd in dedly trespas!

Omnes demones clamant.

Harrow and owt! what xal we say? Harraw we crye, owt and alas! Alas! harrow! is this that day, To endles peyne that us must pas? Alas! harrow and owt! we crye.

Omnes animæ resurgentes dicant, etc.

A! mercy, Lorde! ffor oure mysdede, And lett thi mercy sprynge and sprede! But, alas! we byden in drede, It is to late to aske mercye.

Deus. Venite benedicti, My bretheryn alle, Patris mei ȝe childeryn dere; Come hedyr to me to myn hyȝ halle, Alle tho myn suterys and servauntes be; Alle tho ffowle wyrmys ffrom ȝow falle, With my ryght hand I blysse ȝow here. My blyssynge burnyschith ȝow as bryght as beralle, As crystalle clene it clensyth ȝow clere, Alle ffylth ffrom ȝow ffade. Petyr, to hevyn ȝatys thou wende and goo, The lokkys thou losyn and hem undo, My blyssyd childeryn thou brynge me to, Here hertys for to glade.